Hans Andersen (V), 2012-06-07:
Det er helt i orden.
For Venstre er det et grundvilkår, at alle mennesker, udviklingshæmmede eller ej, sikres en fri, lige og retfærdig behandling i sundhedsvæsenet.
Lige adgang til behandling i sundhedsvæsenet er en grundsten i vores velfærdssamfund, og denne rettighed hverken kan eller må der sættes spørgsmålstegn ved.
Forskelsbehandling er helt uacceptabelt og ikke noget, vi støtter i Venstre, og derfor er vi glade for, at der sættes fokus på, hvordan regeringen vil sikre lighed i sundhed for udviklingshæmmede.
Alle patienter har ret til den samme behandling, der ud fra en samlet vurdering tjener patienten bedst.
Det har været og vil altid være udgangspunktet for Venstres politik.
Som noget af det første i sundhedsloven understreges det, at der skal være lige adgang til sundhedsvæsenet.
Det fremhæves desuden, at loven fastsætter krav til sundhedsvæsenet med henblik på at sikre respekt for det enkelte menneske og dets integritet og selvbestemmelse.
Der er desværre flere eksempler på, at der sker forskelsbehandling i sundhedsvæsenet, og derfor er vi nødt til at handle på området.
Derfor håber jeg på, at regeringen med udgangspunkt i FN's handicapkonvention vil sikre, at konventionens artikel 25 overholdes.
Det er ikke nok at sige, at konventionen vil blive overholdt.
Ministeren er nødt til at forklare, hvordan konventionen konkret vil blive overholdt, så vi sikrer lighed i sundhedsvæsenet for alle.
Sundhedsministeren udtalte på et samråd den 17. april 2012, at hun ikke oplever ulighed i sundhedsvæsenet som et stort problem i forhold til mennesker med handicap, men faktum er, at der er problemer, ligesom tal viser, at uligheden i sundheden er vokset i de sidste 25 år.
Der er desværre flere tilfælde, hvor der er dokumentation for, at der ikke sker lige behandling af mennesker, der er udviklingshæmmede.
Ministeren fremhævede en undersøgelse fra et bosted for udviklingshæmmede fra 2011.
Det vil jeg på samme vis også fremhæve.
Det er et rigtig godt eksempel på, at der faktisk ikke er lige adgang til sundhedsbehandling.
Det er simpelt hen ikke godt nok.
Vi kan ikke være bekendt at gøre forskel på mennesker, især ikke dem, der har svært ved at tale deres egen sag.
Desuden har flere sager vist, at sundhedspersonalet ikke har de rette forudsætninger til at kommunikere med udviklingshæmmede personer.
Det betyder, at den behandling, som de udviklingshæmmede har krav på, i høj grad forringes, da der simpelt hen opstår kommunikationsproblemer.
I forslaget til vedtagelse, som vi er enige om, står der, at Folketinget for at sikre, at alle patienter får den behandling, som ud fra en samlet vurdering tjener patienten bedst, opfordrer til, at der bl.a. ved anvendelse af eksisterende data fra Statens Institut for Folkesundhed sættes fokus på personer med handicap, herunder mennesker med udviklingshæmning, i arbejdet med at reducere ulighed i sundhed.
I Venstre er vi optaget af at få afdækket, hvordan sundhedstilstanden er hos mennesker med handicap, herunder mennesker med udviklingshæmning, og det kan ske med udgangspunkt i de data, der findes hos Statens Institut for Folkesundhed.
Der er et stort behov for at få det overblik, og med dette udgangspunkt vil vi i højere grad kunne målrette indsatsen, og Venstre ser frem til, at vi i samarbejde får gennemført denne undersøgelse.
Jeg mener derfor, at denne forespørgselsdebat er rigtig vigtig.
Vi kan nu konkret handle på baggrund af den debat, vi har i dag.
Den er også vigtig, fordi der i Danmark skal være fri og lige adgang for alle patienter, og i Venstre tager vi skarpt afstand fra enhver tanke om, at der kan sorteres i patienter i det danske sundhedsvæsen, alt efter om patienten har et handicap.
Derfor er det vigtigt, at regeringen får ført dette forslag til vedtagelse ud i livet.
Venstre vil følge dette arbejde tæt.